Július Filo (keramikár)

Július Filo (* 30. marec 1921, Háj† 5. november 2018, Slovenská Ľupča) Takmer totožný text v:  bol slovenský keramikár (majolikár), ktorý spolu s Emilom Majnholdom založili v Ľubietovej umeleckú dielňu na výrobu keramiky.

 Život 
Július Filo sa narodil v roku 1921 v obci Háj pri Turčianskych Tepliciach. Jeho otec Ondrej prevádzkoval rodinnú dielňu na výrobu kachlí, mliečnikov a kvetináčov so zelenou glazúrou a s motívmi jeleňov a vtákov.

vľavo|náhľad|Majolikový tanier od Júliusa Fila
Július vyštudoval meštiansku školu v Mošovciach. Napriek svojmu umeleckému nadaniu nemohol pre zlú finančnú situáciu v rodine pokračovať v štúdiách umenia. Namiesto toho sa v zbrojovke v Dubnici vyučil za sústružníka. Neskôr pracoval na železničnej trati.

K umeniu sa vrátil po tom, čo v novinách objavil inzerát o výučbe umenia majoliky v Modre. Navštevoval preto tamojšiu strednú umeleckú školu. V roku 1942 získal tovarišský list v odbore keramický maliar. Po druhej svetovej vojne pracoval spočiatku u súkromného keramikára v Bratislave. Neskôr začal pracovať v modrianskej majolikovej dielni, kde sa spoznal so svojou manželkou Máriou. V keramike sa ďalej školil v dielňach Ústrednej ľudovej umeleckej výroby v Uherskom Hradišti u profesora Josefa Vydru.

náhľad|Majolikový svietnik od Júliusa Fila
V roku 1947 sa spolu s manželkou presťahovali do Ľubietovej, kde s miestnym keramikárom Emilom Majnholdom založili dielňu ako pobočku modrianskej výrobne. Miestom pôsobenia nadväzovali na staršiu tradíciu ľubietovskej keramiky. Tovar vytvárali spoločne ako živnostníci. Majnhold pracoval na kruhu, Filo zabezpečoval glazovanie a maľovanie vzorov.

Po nástupe komunistického režimu (1948) k moci bola súkromná keramická dielňa pričlenená postupne k viacerým družstvám, ktoré však nemali nič spoločné s výrobou keramiky. Napokon dielňu pričlenili naspäť k výrobni v Modre ako pobočný závod. V dôsledku týchto zmien musela dielňa produkovať predovšetkým modrianske motívy.

vľavo|náhľad|Majolikový krígeľ od Júliusa Filo
V 70. rokoch 20. storočia sa Július Filo presťahoval do Slovenskej Ľupče a osamostatnil, čo mu umožnilo vytvárať vlastné kreatívne vzory. Tvorbe keramiky sa však v tomto čase venoval už iba vo voľnom čase popri práci v Biotike. Sám sa naučil vytáčať keramiku na kruhu. Svoje tvorivé schopnosti mohol naplno rozvinúť po odchode do dôchodku (1981). S keramikárstvom musel nakoniec skončiť pre svoj horšiaci sa zrak. Zomrel ako deväťdesiat sedemročný v novembri 2018 v Slovenskej Ľupči.

 Dielo 
náhľad|Majolikový tanier od Júliusa Fila
Filova celoživotná tvorba sa viaže k výrobe majoliky. Tvoril rôzne výrobky od tanierov, cez rôzne nádoby, plastiky, plakety či miniatúry. Jeho ranejšia tvorba vychádzala z predpísaných modrianskych vzorov, no najmä neskôr tvoril aj vlastné figurálne motívy, ornamenty či keramické plastiky. Študoval pôvodné motívy výzdoby najstaršej habánskej keramiky.

Jeho výrobky boli častokrát darmi pre významné osobnosti. Namaľoval aj vázy pre československého prezidenta Antonína Zápotockého. Vystavoval na Slovensku, v Prahe i Stuttgarte. 

Jeho diela sú dnes súčasťou zbierkových fondov viacerých múzeí a zbierok na Slovensku i v zahraničí. Stredoslovenské múzeum v Banskej Bystrici uchováva vo svojom etnografickom fonde 323 kusov majolikových výrobkov jeho proveniencie.

 Referencie 

 Iné projekty 

 Externé odkazy 


Kategória:Osobnosti z Hája (okres Turčianske Teplice)
Kategória:Slovenskí keramikári
Kategória:Slovenskí maliari